b'\n_START_ARTICLE_\nTukholma\n_START_SECTION_\nKeskiaika\n_START_PARAGRAPH_\nEerikinkronikan mukaan Tukholman perusti Birger-jaarli, joka halusi lopettaa karjalaisten sotaretkill\xc3\xa4\xc3\xa4n aiheuttaman vahingon M\xc3\xa4larenin alueelle ja Sigtunan tuhon kaltaiset tapahtumat. Ensimm\xc3\xa4iset rakennukset Tukholmassa olivatkin linnoituksia, joiden tarkoituksena oli rajoittaa liikennett\xc3\xa4 n\xc3\xa4iden vesist\xc3\xb6jen v\xc3\xa4lill\xc3\xa4. Tukholma mainitaan historiallisissa dokumenteissa vuonna 1252, ja samoihin aikoihin se sai my\xc3\xb6s kaupunkioikeudet. Kuningas Valdemar Birgerinpoika solmi Hansan kanssa kauppasopimuksen Tukholmassa. _NEWLINE_Arkeologiset kaivaukset osoittavat, ett\xc3\xa4 Tukholmassa oli asutusta jo 1000-luvulla. 1100-luvulla nykyisen kuninkaallisen linnan m\xc3\xa4elle rakennettiin linnoitus ja 1200-luvulla kaupungin suojaksi rakennettiin muurit. 1270-luvulla fransiskaanit perustivat luostarin nykyiselle Riddarholmenille._NEWLINE_1300-luvulla Tukholmasta oli tullut Keski-Ruotsin t\xc3\xa4rkein kaupunki. Tukholman kautta vietiin etup\xc3\xa4\xc3\xa4ss\xc3\xa4 rautaa Bergslagenista Saksaan. Aluksi Tukholma sijaitsi vain Stadsholmenin saarella, joka kahden muun pienemm\xc3\xa4n saaren kanssa tunnetaan nyky\xc3\xa4\xc3\xa4n nimell\xc3\xa4 "Vanhakaupunki", ruots. Gamla stan. Stadsholmenin pinta-ala oli alun perin 24 hehtaaria._NEWLINE_1400-luvulla Tukholmassa asui noin 5 000 ihmist\xc3\xa4, joista suuri osa oli saksalaisia kauppiaita. Saksalaisten asemasta kaupungissa kertoo se, ett\xc3\xa4 puolet kaupungin kuusihenkisest\xc3\xa4 raadista tuli olla saksalaisia. Tukholma mainitaan Ruotsin p\xc3\xa4\xc3\xa4kaupunkina virallisissa asiakirjoissa vuonna 1436._NEWLINE_1430-luvulta l\xc3\xa4htien osassa Ruotsia alkoi esiinty\xc3\xa4 pyrkimyksi\xc3\xa4 irtautua Kalmarin unionista. Sten Sture vanhemman johtamat ruotsalaiset kukistivat 10. lokakuuta 1471 tanskalaiset ja n\xc3\xa4iden ruotsalaiset liittolaiset Brunkebergin taistelussa Tukholman ulkopuolella.\n_START_SECTION_\nUusi aika\n_START_PARAGRAPH_\nKun Sten Sture nuorempi kuoli vuonna 1520, Kalmarin unionin kuningas Kristian II yritti saada Ruotsin takaisin valtaansa. Kristian valtasi Tukholman ja yritti tukahduttaa  vastarinnan ruotsalaisten keskuudessa Tukholman veril\xc3\xb6ylyll\xc3\xa4. Syntyi laaja kapinaliike, ja juhannuksena 1522 Kustaa Vaasa valtasi Tukholman. Kustaa Vaasan aikana Tukholman asema maan p\xc3\xa4\xc3\xa4kaupunkina vahvistui ja sen rooli kaupank\xc3\xa4ynnin keskuspaikkana kasvoi._NEWLINE_1600-luvulla kaupunki kasvoi Stadsholmenin ulkopuolella oleville alueille, joita kutsuttiin malmeiksi: \xc3\x96stermalm, S\xc3\xb6dermalm, Norrmalm. Ruotsin suurvalta-ajalla rikkaat aateliset, jotka eiv\xc3\xa4t halunneet asua ep\xc3\xa4hygieenisess\xc3\xa4 ja ahtaassa kaupungissa, rakennuttivat palatsinsa juuri kaupungin ulkopuolelle. Kaupungin asukasluku kasvoi r\xc3\xa4j\xc3\xa4hdysm\xc3\xa4isesti 1610-luvun 10\xc2\xa0000 asukkaasta 60\xc2\xa0000 asukkaaseen 1660-luvulla. Tukholmasta tuli lyhyen ajan sis\xc3\xa4ll\xc3\xa4 kansainv\xc3\xa4linen metropoli. Kaupan ja kukoistuksen tuoma vauraus n\xc3\xa4kyy yh\xc3\xa4 Tukholman katukuvassa useissa loisteliaissa kaupunkitaloissa ja palatseissa, joita tuolloin pystytettiin eri puolille kaupunkia._NEWLINE_Vuonna 1697 Tukholman vanha linna, Tre Kronor, paloi maan tasalle. Linnan j\xc3\xa4lleenrakennus aloitettiin heti palon j\xc3\xa4lkeen. Vanhan linnan tilalle valmistui Nicodemus Tessin nuoremman suunnittelema kuninkaanlinna vuonna 1754._NEWLINE_Ruotsin suurvalta-ajan lopulla kaupungin v\xc3\xa4kiluvun kasvu pys\xc3\xa4htyi. 1600-luvun lopun huonot sadot ja 1710 kaupunkiin iskenyt rutto rasittivat kaupungissa asuvia entisest\xc3\xa4\xc3\xa4n. Vasta 1720-luvulla kaupungin taloudellinen kasvu l\xc3\xa4hti taas vauhtiin. V\xc3\xa4kiluku oli viel\xc3\xa4 vuonna 1800 vain noin 75\xc2\xa0000.\n_START_SECTION_\n1800-luku\n_START_PARAGRAPH_\n1800-luvun alun aikana Tukholman menetti asemansa maan t\xc3\xa4rkeimp\xc3\xa4n\xc3\xa4 vientikeskuksena G\xc3\xb6teborgille. Samoin Norrk\xc3\xb6pingist\xc3\xa4 tuli lyhyeksi aikaa maan suurin teollisuuskeskus. Teollistumisen my\xc3\xb6t\xc3\xa4 Tukholma sai kuitenkin takaisin asemansa maan t\xc3\xa4rkeimp\xc3\xa4n\xc3\xa4 teollisuuskaupunkina 1870-luvun aikana. 1800-luvun lopun aikana kaupungin v\xc3\xa4kiluku kasvoi ennenn\xc3\xa4kem\xc3\xa4tt\xc3\xb6m\xc3\xa4n paljon. 35 vuoden aikana v\xc3\xa4kiluku nousi 300\xc2\xa0000 henkil\xc3\xb6\xc3\xb6n. Kaupungin laajetessa otettiin k\xc3\xa4ytt\xc3\xb6\xc3\xb6n uusi asemakaava, jonka inspiraationa oli ollut suorista ja leveist\xc3\xa4 kaduistaan tunnettu Pariisin asemakaava.\n_START_SECTION_\n1900-luku\n_START_PARAGRAPH_\n1900-luvun alussa Tukholman asutus alkoi levit\xc3\xa4 kaupungin tullimuurien ulkopuolelle. Vuonna 1903 aloitettiin kaupungin raitiotieverkon s\xc3\xa4hk\xc3\xb6ist\xc3\xa4minen ja ensimm\xc3\xa4iset s\xc3\xa4hk\xc3\xb6k\xc3\xa4ytt\xc3\xb6iset raitiovaunut otettiin k\xc3\xa4ytt\xc3\xb6\xc3\xb6n vuoden 1904 helmikuussa. Vuonna 1936 otettiin k\xc3\xa4ytt\xc3\xb6\xc3\xb6n Bromman lentoasema, joka oli kaupungin ensimm\xc3\xa4inen lentoasema. 1950- ja 60-lukujen noususuhdanteen aikana toteutettiin Norrmalmin uudelleenj\xc3\xa4rjestely, jossa monet Tukholman keskustan vanhat asuin- ja liikerakennukset purettiin ja niiden tilalle rakennettiin uusi uudenaikainen keskusta, niin sanottu Tukholman city._NEWLINE_1. lokakuuta 1950 otettiin k\xc3\xa4ytt\xc3\xb6\xc3\xb6n Slussenin ja H\xc3\xb6kar\xc3\xa4ngenin v\xc3\xa4lill\xc3\xa4 Tukholman metro tunnelbanan, joka nyky\xc3\xa4\xc3\xa4nkin on p\xc3\xa4\xc3\xa4osin tuolloisen vasemmanpuoleisen liikenteen mukaisesti rakennettu. Oikeanpuoleinen liikenne otettiin Ruotsissa k\xc3\xa4ytt\xc3\xb6\xc3\xb6n syyskuussa 1967. Uudistuksen yhteydess\xc3\xa4 raitiovaunuliikenne h\xc3\xa4visi Tukholman kaduilta._NEWLINE_Asutus levisi 1950-luvulla maanalaisen varrelle rakennettuihin ABC-l\xc3\xa4hi\xc3\xb6ihin, joista V\xc3\xa4llingby oli ensimm\xc3\xa4inen. 1960- ja 1970-luvuilla aloitettiin niin sanottu miljoonaohjelma, jonka aikana Tukholman l\xc3\xa4helle rakennettiin useita uusia l\xc3\xa4hi\xc3\xb6it\xc3\xa4. Tukholman keskustan uudelleenrakennuksen alta v\xc3\xa4est\xc3\xb6\xc3\xa4 muutti pois kaupungin keskustasta uusiin l\xc3\xa4hi\xc3\xb6ihin. Tukholman kaupungin asukasluku oli korkeimmillaan 810\xc2\xa0000, vuonna 1961. T\xc3\xa4m\xc3\xa4n j\xc3\xa4lkeen asukasluku on laskenut hieman, samalla kun Tukholman naapurikuntien asukkaiden m\xc3\xa4\xc3\xa4r\xc3\xa4 on noussut.\n_START_SECTION_\nSuomalaiset Tukholmassa\n_START_PARAGRAPH_\nSuomalaisia on asunut Tukholmassa keskiajalta l\xc3\xa4htien. Uskonpuhdistuksen yhteydess\xc3\xa4 suomalaiset saivat dominikaaniluostarin kirkon itselleen. Vuonna 1533 pidettiin Tukholman ensimm\xc3\xa4inen suomenkielinen jumalanpalvelus. Ensimm\xc3\xa4iset suomenkieliset kirjat, Mikael Agricolan Abckiria, Rucouskiria ja Se Wsi Testamenti painettiin Tukholmassa._NEWLINE_Vuonna 2008 Tukholmassa asui 67\xc2\xa0220 ruotsinsuomalaista, mik\xc3\xa4 on Ruotsin kuntien suurin m\xc3\xa4\xc3\xa4r\xc3\xa4. Ruotsinsuomalaisiksi lasketaan Ruotsissa asuvat, mutta Suomessa syntyneet suomalaiset sek\xc3\xa4 ne Ruotsissa asuvat, joiden vanhemmista v\xc3\xa4hint\xc3\xa4\xc3\xa4n toinen on syntynyt Suomessa. Suomen kansalaisia Tukholmassa asuu 12\xc2\xa0039 (2005). Suomessa syntyneit\xc3\xa4 henkil\xc3\xb6it\xc3\xa4, jotka ovat vaihtaneet Ruotsin kansalaisuuteen, on 10\xc2\xa0351._NEWLINE_Tukholmassa on useita kokonaan tai osittain suomenkielisi\xc3\xa4 esikouluja sek\xc3\xa4 muutamia ruotsinsuomalaisia peruskouluja, joista merkitt\xc3\xa4vin on Tukholman ruotsinsuomalainen koulu Kungsholmenin Fridhemsplanilla. Tukholmassa toimii my\xc3\xb6s Tukholman suomalainen seurakunta, ja Suomalainen kirkko (ruots. Finska kyrkan) sijaitsee kaupungin vanhassakaupungissa.\n_START_SECTION_\nTaajamat\n_START_PARAGRAPH_\nTukholman kunnassa on yksi taajama, joka vuoden 2010 lopussa muodostaa k\xc3\xa4yt\xc3\xa4nn\xc3\xb6ss\xc3\xa4 koko kunnan v\xc3\xa4est\xc3\xb6n. Taajaman ulkopuolella asui tuolloin 145 asukasta. 31.12.2010 Tukholman kunnan osuus koko taajaman v\xc3\xa4kiluvusta oli 846\xc2\xa0928. Taajama kuuluu osittain my\xc3\xb6s Botkyrkan, Danderydin, Haningen, Huddingen, J\xc3\xa4rf\xc3\xa4llan, Nackan, Sollentunan, Solnan, Sundbybergin ja Tyres\xc3\xb6n kuntiin. Koko Tukholman taajamassa on 1\xc2\xa0372\xc2\xa0565 asukasta.\n_START_SECTION_\nPientaajamat\n_START_PARAGRAPH_\nYli 200 asukkaan taajamien lis\xc3\xa4ksi kunnassa on vuoden 2010 tietojen perusteella my\xc3\xb6s yksi pientaajama, Geber. Pientaajamien asukasluku on 50\xe2\x80\x93199 asukasta.\n_START_SECTION_\nMaantiede\n_START_PARAGRAPH_\nTukholman kokonaispinta-ala on vuoden 2016 alun tietojen mukaan 214,59\xc2\xa0km\xc2\xb2, josta maata on 187,16\xc2\xa0km\xc2\xb2 ja vesialueita 27,44\xc2\xa0km\xc2\xb2. Vesialueista M\xc3\xa4lareniin kuuluu 15,71\xc2\xa0km\xc2\xb2, muita sis\xc3\xa4vesialueita on 4,46\xc2\xa0km\xc2\xb2 ja merialueita 7,27\xc2\xa0km\xc2\xb2._NEWLINE_Tukholman keskusta sijaitsee paikalla, jossa Ruotsin kolmanneksi suurin j\xc3\xa4rvi M\xc3\xa4laren ja It\xc3\xa4meren lahti Saltsj\xc3\xb6n kohtaavat toisensa. M\xc3\xa4larenilla on siell\xc3\xa4 kaksi hyvin lyhytt\xc3\xa4 laskujokea, Norrstr\xc3\xb6m ja Slussen, ja Tukholman vanhakaupunki sijaitsee niiden v\xc3\xa4liin j\xc3\xa4\xc3\xa4v\xc3\xa4ll\xc3\xa4 Stadsholmenin saarella._NEWLINE_Ep\xc3\xa4virallisesti Tukholman kunta jaetaan yleens\xc3\xa4 kolmeen osaan, kantakaupunkiin (Innerstaden), L\xc3\xa4nsi-Tukholmaan (V\xc3\xa4sterort) ja Etel\xc3\xa4-Tukholmaan (S\xc3\xb6derort)._NEWLINE_Kantakaupunki muodostuu S\xc3\xb6dermalmista, Norrmalmista, \xc3\x96stermalmista, vanhastakaupungista sek\xc3\xa4 Kungsholmenista, eli suurin piirtein kaupunginosista, jotka aiemmin olivat kaupungin tullimuurien sis\xc3\xa4puolella (innanf\xc3\xb6r tullarna). Nykyisinkin entiset tulliportit muodostavat rajan kantakaupungin ja esikaupunkien v\xc3\xa4lille._NEWLINE_Tukholman p\xc3\xa4\xc3\xa4katu on Drottninggatan. Muita tunnettuja katuja on muun muassa Strandv\xc3\xa4gen ja Birger Jarlsgatan. Vanhassakaupungissa on M\xc3\xa5rten Trotzigs gr\xc3\xa4nd, joka on kaupungin kapein kuja._NEWLINE_Tukholma on varsin alava kaupunki: korkein maastopiste on V\xc3\xa5rbergin kaupunginosan Vikingaberget, joka ylt\xc3\xa4\xc3\xa4 77,24 metri\xc3\xa4 merenpinnan yl\xc3\xa4puolelle.\n_START_SECTION_\nLuonnonsuojelualueet\n_START_PARAGRAPH_\nTukholman kunnan alueella sijaitsee seitsem\xc3\xa4n eri luonnonsuojelualuetta, jotka kattavat 6,9\xc2\xa0% kaupungin kokonaispinta-alasta ja 12,7\xc2\xa0% kaupungin viheralueista. Suurimpia n\xc3\xa4ist\xc3\xa4 alueista ovat Flatenin luonnonsuojelualue kunnan kaakkoisosassa (pinta-ala 760 ha) ja Hanstan luonnonsuojelualue (280 ha), jotka ovat osa suurempaa J\xc3\xa4rvaf\xc3\xa4ltin suojelualuetta. Osa alueista kuuluu Natura 2000 -ohjelmaan.\n_START_SECTION_\nKunta- ja alueliitokset\n_START_PARAGRAPH_\nVuoden 1862 kuntauudistuksen my\xc3\xb6t\xc3\xa4 Tukholma sai ensimm\xc3\xa4isen kaupunginvaltuustonsa. Tuolloin Tukholma k\xc3\xa4sitti suunnilleen nykyisen kantakaupungin. Ensimm\xc3\xa4isen\xc3\xa4 Tukholmaan liitettiin Kuninkaallinen Djurg\xc3\xa5rden liitettiin vuonna 1868._NEWLINE_Koska Tukholma oli kasvava kaupunki, jonka esikaupunkiasutus oli kasvanut tullien ulkopuolella, selvitettiin kokonaisia tai osittaisia kuntaliitoksia niin Bromman, Br\xc3\xa4nnkyrkan, Solnan, Nackan ja muiden kuntien kanssa. Br\xc3\xa4nnkyrkan maalaiskunta kaupungin etel\xc3\xa4puolella liitettiin Tukholmaan 1. tammikuuta 1913, jolloin kunnassa sijainneet Liljeholmenin ja \xc3\x96rbyn taajav\xc3\xa4kiset yhdyskunnat lakkautettiin. Kolme vuotta my\xc3\xb6hemmin Bromman maalaiskunta kantakaupungista l\xc3\xa4nteen liitettiin Tukholmaan ja samalla Marieh\xc3\xa4llin taajav\xc3\xa4kinen yhdyskunta lakkautettiin. Muiden maalaiskuntien osalta oli ongelmia, eik\xc3\xa4 Tukholma tehnyt aloitetta liitoksiin. Vasta toisen maailmansodan j\xc3\xa4lkeen Tukholman aluetta kasvatettiin liitt\xc3\xa4m\xc3\xa4ll\xc3\xa4 siihen kaupungista koilliseen sijainnut Sp\xc3\xa5ngan maalaiskunta ja H\xc3\xa4sselby villastadin kauppala. Sp\xc3\xa5ngassa sijainneet Bromstenin, Flystan ja Solhemin taajav\xc3\xa4kiset yhdyskunnat lakkautettiin samalla. Viimeisin alueliitos johti niin suureen kritiikkiin, ett\xc3\xa4 kaupungin johto lupasi olla tekem\xc3\xa4tt\xc3\xa4 en\xc3\xa4\xc3\xa4 uusia liitoksia._NEWLINE_N\xc3\xa4iden alueiden lis\xc3\xa4ksi Tukholmaan on liitetty pienempi\xc3\xa4 alueita vuosien saatossa. Hammarby liitettiin Nackasta 1930, osa Bagarmossenista vuonna 1959 niin ik\xc3\xa4\xc3\xa4n Nackasta ja Kyrkhamn J\xc3\xa4rf\xc3\xa4llasta vuonna 1975. Sk\xc3\xa4rholmen ja V\xc3\xa5rberg liitettiin Tukholmaan Huddingesta vuonna 1963. Viimeisimp\xc3\xa4n\xc3\xa4 liitettiin Hansta Sollentunasta vuonna 1982._NEWLINE_Tukholman kaupunki ei kuulunut mihink\xc3\xa4\xc3\xa4n alueeseen, vaan kaupunki hoiti itse maak\xc3\xa4r\xc3\xa4j\xc3\xa4kunnille kuuluneet asiat. Tukholma liittyi silloiseen Tukholman l\xc3\xa4\xc3\xa4nin maak\xc3\xa4r\xc3\xa4j\xc3\xa4kuntaan vasta vuonna 1971. Tukholman l\xc3\xa4\xc3\xa4niin kaupunki on kuulunut vasta vuodesta 1968 l\xc3\xa4htien. Sit\xc3\xa4 ennen kaupunki muodosti oman hallintoalueensa, jonka nimitys ruotsiksi oli \xc3\xb6verst\xc3\xa5th\xc3\xa5llar\xc3\xa4mbetet.\n_START_SECTION_\nRikollisuus\n_START_PARAGRAPH_\nTukholman l\xc3\xa4\xc3\xa4niss\xc3\xa4 on Ruotsin keskusrikospoliisin lokakuussa 2014 julkaistun raportin mukaan lukuisia paikkakuntia tai l\xc3\xa4hi\xc3\xb6t\xc3\xa4, jonka paikalliset verkostoituneet rikolliset tai alueelliset jengit ovat ottaneet hallintaansa. Alueilla voi tapahtua tapahtuu avoimia v\xc3\xa4lienselvittelyit\xc3\xa4, huumekauppaa ja paikallisten yritt\xc3\xa4jien kiristyst\xc3\xa4 suojelurahojen toivossa. Alueilla saatetaan el\xc3\xa4\xc3\xa4 rinnakkaisyhteiskunnassa, jossa rikolliset pit\xc3\xa4v\xc3\xa4t yll\xc3\xa4 omaa oikeutta ja my\xc3\xb6nt\xc3\xa4v\xc3\xa4t lainoja. Paikallisia asukkaita ei saada uhkausten vuoksi mukaan oikeuslaitoksen toimintaan eik\xc3\xa4 poliisi voi toimia heihin kohdistuvien hy\xc3\xb6kk\xc3\xa4ysten vuoksi. Poliisin tunnistamat 55 aluetta sijoittuvat 22 kaupunkiin. Tukholmassa ja sit\xc3\xa4 ymp\xc3\xa4r\xc3\xb6iv\xc3\xa4ss\xc3\xa4 Tukholman l\xc3\xa4\xc3\xa4niss\xc3\xa4 t\xc3\xa4llaisia alueita ovat: Hallunda\xe2\x80\x93Norsborg, Alby\xe2\x80\x93Fittja, Nyn\xc3\xa4shamn, Sollentuna, \xc3\x85kersberga, Edsberg, T\xc3\xa4by\xe2\x80\x93Vallentuna, Rinkeby\xe2\x80\x93Tensta, Husby, H\xc3\xa4sselby, Hags\xc3\xa4tra, \xc3\x96stberga, Farsta, Enskededalen, Bred\xc3\xa4ng, V\xc3\xa5rberg, Sk\xc3\xa4rholmen, Skarpn\xc3\xa4ck ja Bagarmossen.\n_START_SECTION_\nMetro\n_START_PARAGRAPH_\nVuonna 1950 k\xc3\xa4ytt\xc3\xb6\xc3\xb6n otettu metro eli tunnelbanan koostuu kolmesta linjasta ja sadasta asemasta. Asemista 47 sijaitsee maan alla ja loput 53 maan p\xc3\xa4\xc3\xa4ll\xc3\xa4. Metron p\xc3\xa4\xc3\xa4asema T-Centralenin kautta kulkee p\xc3\xa4ivitt\xc3\xa4in 219\xc2\xa0000 ihmist\xc3\xa4. T-Centralen sijaitsee kaupungin keskustassa, Sergelin torin ja Vasagatanin v\xc3\xa4liss\xc3\xa4. Sielt\xc3\xa4 on my\xc3\xb6s yhteys Tukholman keskusrautatieasemalle ja Tukholman linja-autoterminaaliin.\n_START_SECTION_\nKulttuuri\n_START_PARAGRAPH_\nTukholmassa sijaitsee yli 70 museota, 57 teatteria, 96 elokuvateatteria ja 129 taidegalleriaa. Kaupungissa sijaitsee my\xc3\xb6s kuninkaallinen ooppera ja baletti. Suurin osa Ruotsin media-alan yrityksist\xc3\xa4 sijaitsee my\xc3\xb6s Tukholmassa. Kaupungin kulttuuritarjontaa rahoittavat itse kaupungin lis\xc3\xa4ksi Ruotsin valtio ja yksityiset tahot.\n_START_SECTION_\nMedia\n_START_PARAGRAPH_\nTukholmassa sijaitsee Ruotsin kahden yleisradioyhti\xc3\xb6n Ruotsin radion ja Ruotsin television p\xc3\xa4\xc3\xa4konttorit. Noin puolet SVT:n toiminnasta on sijoitettu Tukholmaan ja loput ymp\xc3\xa4ri maata. My\xc3\xb6s Ruotsin suurimman kaupallisen televisiokanavan TV4:n p\xc3\xa4\xc3\xa4konttori sijaitsee Tukholmassa. Paikallisia tv-kanavia ovat esimerkiksi Kanal Lokal Stockholm ja \xe2\x80\xb3public access\xe2\x80\x9d kanava \xc3\x96ppna Kanalen Stockholm._NEWLINE_Ruotsin suurimmaat kustantajat, kuten Bonnier sijaitsevat my\xc3\xb6s Tukholmassa. Kaupungin suurimpia lehti\xc3\xa4 ovat ilmaisjakelulehti Metro (690\xc2\xa0000 lukijaa), joka aloitti toimintansa Tukholmassa vuonna 1995. Tukholmasta lehti on levinnyt 21 eri maahan. Paikallismedioita ovat esimerkiksi Mitt i ja StockholmDirekt. Muita lehti\xc3\xa4 ovat muun muassa aamulehdet Dagens Nyheter ja Svenska Dagbladet sek\xc3\xa4 iltap\xc3\xa4iv\xc3\xa4lehdet Aftonbladet ja Expressen. Ruotsinsuomalaisista lehdist\xc3\xa4 esimerkiksi Ruotsin Suomalaista toimitetaan Tukholmasta.\n_START_SECTION_\nKirjallisuus\n_START_PARAGRAPH_\nMerkitt\xc3\xa4vi\xc3\xa4 tukholmalaisia ja Tukholmaa kuvanneita kirjailijoita ovat August Strindberg (1849\xe2\x80\x931912) ja Hjalmar S\xc3\xb6derberg (1869\xe2\x80\x931941). Nykyajan kirjailijoista voitaneen mainita Jens Lapidus sek\xc3\xa4 Stieg Larsson, jonka maailmallakin mainetta saaneet dekkarit sijoittuvat suurelta osin Tukholmaan. Runoilija ja lauluntekij\xc3\xa4 Carl Michael Bellman (1740\xe2\x80\x931795) tunnetaan persoonallisista Tukholma-kuvauksistaan, jotka tuovat esille kaupungin alaluokan el\xc3\xa4m\xc3\xa4n 1700-luvulla. My\xc3\xb6s lastenkirjoistaan tunnettu Astrid Lindgren asui suurimman osan el\xc3\xa4m\xc3\xa4st\xc3\xa4\xc3\xa4n Tukholmassa, ja osa h\xc3\xa4nen kirjojensa tapahtumista sijoittuvat Tukholmaan._NEWLINE_Tukholman kaupunginkirjasto on Ruotsin suurin kunnallinen kirjasto. P\xc3\xa4\xc3\xa4kirjaston rakennus Sveav\xc3\xa4genin ja Odengatanin risteyksess\xc3\xa4 on tunnetun arkkitehti Gunnar Asplundin piirt\xc3\xa4m\xc3\xa4. P\xc3\xa4\xc3\xa4kirjaston lis\xc3\xa4ksi kirjastolla on 40 haaraosastoa eri puolilla kuntaa. Erikoisuutena on esimerkiksi Tukholman kulttuuritalossa sijaitseva Serieteket, joka on Ruotsin ainoa sarjakuviin erikoistunut kirjasto.\n_START_SECTION_\nN\xc3\xa4ht\xc3\xa4vyydet\n_START_PARAGRAPH_\nTukholman museoista suosituimpia ovat ulkoilmamuseo Skansen (1\xc2\xa0294\xc2\xa0000 k\xc3\xa4vij\xc3\xa4\xc3\xa4 vuonna 2004), historiallista Vasa-laivaa esittelev\xc3\xa4 Vasa-museo (860\xc2\xa0000 k\xc3\xa4vij\xc3\xa4\xc3\xa4) ja nykytaiteen museo Moderna museet (681\xc2\xa0000 k\xc3\xa4vij\xc3\xa4\xc3\xa4). Muita museoita ovat muun muassa Biologinen museo, Merihistoriallinen museo, Nobel-museo, Nordiska museet, Tukholman armeijamuseo, Fotografiska ja Tukholman kaupunginmuseo. My\xc3\xb6s Ruotsin kansallismuseo, Ruotsin arkkitehtuurimuseo ja Ruotsin luonnonhistoriallinen museo sijaitsevat Tukholmassa. Kaupungin taidegallerioista huomattavimpia on Liljevalchin taidehalli._NEWLINE_Museoiden lis\xc3\xa4ksi suosittuja kohteita Tukholmassa ovat Kulturhuset (3\xc2\xa0081\xc2\xa0000 k\xc3\xa4vij\xc3\xa4\xc3\xa4 vuonna 2004), Globen (1\xc2\xa0350\xc2\xa0000 k\xc3\xa4vij\xc3\xa4\xc3\xa4) ja huvipuisto Gr\xc3\xb6na Lund (1\xc2\xa0010\xc2\xa0000 k\xc3\xa4vij\xc3\xa4\xc3\xa4). Tukholmassa sijaitsee Unescon maailmanperint\xc3\xb6luettelon kuuluva Skogskyrkog\xc3\xa5rden. Kaupungin l\xc3\xa4hialueella, Eker\xc3\xb6n kunnassa, sijaitsee my\xc3\xb6s luetteloon kuuluva Drottningholmin linna, joka toimii kuningasperheen yksityisasuntona._NEWLINE_Tukholman kirkkon\xc3\xa4ht\xc3\xa4vyyksiin lukeutuu muun muassa kaupungin evankelis-luterilainen tuomiokirkko eli Suurkirkko, Suomalainen kirkko, saksalaiselle Pyh\xc3\xa4n Gertrudin seurakunnalle kuuluva Saksalainen kirkko sek\xc3\xa4 alun perin 1200-luvulla rakennettu Riddarholmenin kirkko, joka on kaupungin vanhin s\xc3\xa4ilynyt rakennus.\n_START_SECTION_\nUrheilu\n_START_PARAGRAPH_\nKaupungin suosituin urheilulaji on jalkapallo. Suurimpia jalkapalloseuroja ovat Djurg\xc3\xa5rdens IF, Hammarby IF ja solnalainen AIK. Djurg\xc3\xa5rdens IF on eri lajeissa kaiken kaikkiaan koko maan menestynein seura ja nyrkkeily on sen menestyslaji Ruotsin mestaruuksilla mitattuna._NEWLINE_Tukholman olympiastadion, tai yleisemmin vain Tukholman stadion, rakennettiin vuosina 1910\xe2\x80\x931912 vuoden 1912 kes\xc3\xa4olympialaisia varten. Olympialaisten j\xc3\xa4lkeen Tukholman stadionilla on j\xc3\xa4rjestetty useita urheilutapahtumia ja konsertteja. Stadion on ollut vuodesa 1936 Djurg\xc3\xa5rdens IF:n kotikentt\xc3\xa4 jalkapallossa. Parhaimmillaan stadionille mahtuu 14\xc2\xa0160 katsojaa._NEWLINE_Tukholman maamerkkeihin kuuluva monitoimiareena Globen on yksi maailman suurimmista pallomaisista rakennuksista. Se valmistui vuoden 1989 j\xc3\xa4\xc3\xa4kiekon maailmanmestaruuskilpailuihin. Siell\xc3\xa4 pelattiin MM-j\xc3\xa4\xc3\xa4kiekkoa my\xc3\xb6s vuonna 1995 Suomen voittaessa kultaa, sek\xc3\xa4 vuosina 2012 ja 2013. Globenissa on pelannut kotiotteluitaan muun muassa Djurg\xc3\xa5rdenin j\xc3\xa4\xc3\xa4kiekkojoukkue, sek\xc3\xa4 Ruotsin j\xc3\xa4\xc3\xa4kiekkomaajoukkue eri turnauksissa.\n_START_SECTION_\nKoulutus\n_START_PARAGRAPH_\nTukholma on Ruotsin suurin opiskelijakaupunki opiskelijoiden m\xc3\xa4\xc3\xa4r\xc3\xa4ll\xc3\xa4 mitattuna. Tukholman suurin ylemm\xc3\xa4n asteen oppilaitos on vuonna 1878 perustettu Stockholms H\xc3\xb6gskola, nykyinen Tukholman yliopisto, jossa opiskelee noin 35\xc2\xa0000 henkil\xc3\xb6\xc3\xa4. Yliopiston campusalue Frescati sijaitsee kantakaupungin pohjoispuolella. Yliopiston tunnettuihin alumneihin kuuluu muun muassa viisi Nobelin palkinnon saajaa._NEWLINE_Pohjoismaiden suurin tekninen korkeakoulu on vuonna 1827 perustettu Kuninkaallinen teknillinen korkeakoulu KTH, jolla on noin 12\xc2\xa0000 opiskelijaa. KTH:n alumneihin kuuluu muun muassa vuoden 1970 Nobelin fysiikan palkinnon saanut Hannes Alfv\xc3\xa9n, vuonna 2006 Abelin palkinnon saanut Lennart Carleson ja Ruotsin ainut astronautti Christer Fuglesang. KTH ja Tukholman yliopisto tekev\xc3\xa4t yhteisty\xc3\xb6t\xc3\xa4 biotekniikan ja fysiikan alalla AlbaNovassa._NEWLINE_Tukholman kauppakorkeakoulu on yksi harvoista yksityisist\xc3\xa4 ylemm\xc3\xa4n asteen oppilaitoksista._NEWLINE_Tukholman kuninkaallinen musiikkikorkeakoulu on musiikkiyliopisto, jonka juuret johtavat vuonna 1771 perustetun Ruotsin kuninkaallisen musiikkiakatemian konservatorioon. T\xc3\xa4rkeit\xc3\xa4 taidekorkeakouluja ovat lis\xc3\xa4ksi Kuninkaallinen taidekorkeakoulu ja Konstfack._NEWLINE_Maailman suurin yksitt\xc3\xa4inen l\xc3\xa4\xc3\xa4ketieteeseen erikoistunut yliopisto Karoliininen instituutti sijaitsee kahdessa paikassa Tukholman kunnan ulkopuolella, Solnassa ja Flemingsbergiss\xc3\xa4. Vuonna 1995 perustettu S\xc3\xb6dert\xc3\xb6rns h\xc3\xb6gskola kaupungin etel\xc3\xa4puolella luotiin vastapainoksi kaikille kaupungin pohjoispuolella sijaitseville korkeakouluille.\n_START_SECTION_\nHeraldiikka\n_START_PARAGRAPH_\nTukholman kunnan vaakunassa on Ruotsin suojeluspyhimyksen Eerik Pyh\xc3\xa4n kuva. Se on ollut kaupungin sinetiss\xc3\xa4 jo 1300-luvulta. Varhaisin, vuodelta 1296 oleva vaakuna kuvasi kahta tornia. Jo vuonna 1326 kaupunki hankki uuden vaakunan, jossa on muurien ymp\xc3\xa4r\xc3\xb6im\xc3\xa4n\xc3\xa4 kolme tornia. Pyh\xc3\xa4n Eerikin kuvaa kantava vaakuna tunnetaan vuodelta 1376. Nykyisen ulkomuotonsa vaakuna sai vuonna 1934. Vaakunassa oleva Pyh\xc3\xa4n Eerikin kuva perustuu Roslags-Bron kirkossa olevaan kuvaan.'